钦定古今图书集成/明伦汇编/氏族典/第351卷 > 《廖用贤尚友录》 > 娄昭
## 钦定古今图书集成/明伦汇编/氏族典/第351卷 > 《廖用贤尚友录》 > 娄昭

按《北齐书娄昭传》，“昭字菩萨，代郡平城人，武明皇后
之母弟。祖父提，魏太武时封真定侯。父内干，齐追封
太原王。昭方雅正直，有大度深谋，腰带八尺，弓马冠
世。神武少亲重之，昭亦曲尽礼敬。神武将出信都，昭
赞成大策，即以为中军大都督，封安喜县伯，改济北
公，又徙濮阳郡公，授领军将军。魏孝武将贰于神武”，
昭以疾辞还晋阳。从神武入洛。兖州刺史樊子鹄反，
以昭为东道大都督讨之。后转大司马，迁司徒，出为
定州刺史。昭好酒，晚得偏风，虽愈，犹不能处剧务。在
州事委寮属，昭举其大纲而已。薨于州，谥曰武。齐受
禅，封太原王